  Анжелика Тихонова корреспондент Быдӟым Атыкай ожын Вормонлы 74 ар тырмонэз пусъён ужрадъёс Удмуртилэн шоркарысьтыз трос пӧртэм площадкаосын ортчозы, ивортэ Ижкар администрацилэн пресс-службаез. Сяме пыремъя валтӥсьёсыз Шор площадьын но Иж тымет дурын радъяськозы. Шулдыръяськон интыос Кун Кенешлэн юртэз дорын, Наговицын нимо урамын но Кивалтэтлэн юртэз дорысь машина сылон интыын усьтӥськозы. Со сяна, нырысьсэ Вормон нуналэз кар администраци дорын но «Открытый сад» скверын пусйыны луоз. Ужрадъёслэн ортчон радзы: Ялан ӝуась тыл дорысь скверын 9 часысен - Удмуртилэсь оже но уже пыриськем пиоссэ но нылъёссэ сӥлы карон монумент доры сяська понон. Шор площадьын: 10 часысен – Вормон парад. Туэ парадэ пыриськисьёс Шор площадь дорысен кар администраци дорозь ортчозы. Ужрадэ 2 сюрс пала адями но 50-лэсь трос техника пыриськоз. Тазя арын нырысьсэ парадэ Арктикалы дасям «Тор» потоз. 11 часысен – «Быронтэм полк». Пыриськисьёс 10 часын Бородин нимо урамын (Удмуртиысь Данъян пул но 2 номеро кар эмъюрт вискын) люкаськозы. Буре ваён шествилэн сюресэз туэ озьы ик кузьгес луоз.  12 час 30 минутэ – Тупаса улонлы сӥзем 70-тӥез капчи атлетикая эстафета. 16 часысен 20 часозь – праздниклы сӥзем «Слово о победе» программа. Удмуртиысь театръёс но ӧнерлыко коллективъёс Быдӟым Атыкай ожлы сӥзем возьматонъёссэс адӟытозы. Вормон скверын: 10 часысен 20 часозь – «Я читаю войну» акция. Мылкыд карисьёс ас геройёссы, ӵыжы-выжыоссы сярысь вераны, ветеранъёслы тау кылъёс вераны быгатозы. Акция мукет площадкаосын но луоз. Соосты шедьтыны волонтёръёс юрттозы. Татын ик «Дороги войны – дороги Победы» адӟытон радъяськоз. Отын Удмуртилэсь Вормон понна тыршемзэ, госпитальёслэсь ужамзэс, Ижкар – Балезино чугун сюресэз лэсьтонэз, промышленной предприятиослэсь ужамзэс возьматӥсь шер пумиськылӥсь ужкагазъёсты но туспуктэмъёсты учкыны луоз.  Кивалтэтлэн юртэз дорысь машина сылон интыын: 10 часысен 15 часозь – обороная но промышленностья огъетэ пырись предприятиослэсь но кужымо ёзэсъёслэсь техниказэс адӟытонэн «Арсенал Победы» программа. Наговицын нимо урамын: 10 часысен 15 часозь – «Играй, гармонь фронтовая» лулчеберетъя программа. Урам кузя чеберлыко киужъёсын «Возрождённая страна – возрождённые ремёсла» адӟытон радъяськоз. Мылкыд карисьёс Быдӟым Атыкай ож вакытысь дӥсьёсты мертаны но туспуктэм лэсьтыны быгатозы. Кун Кенешлэн юртэз дорын: 11 часысен 15 часозь – «Привал Победы» - театрализованной концерт. Кивалтэт юрт сьӧрысь ротонда дорын: 11 часысен 15 часозь – нылпиослы яратоно азбар шудонъёсын «Солнечный круг» программа. 13 часын – тӧдьы дыдыкъёсты – Тупаса улонлэн пусэз луись тылобурдоосты – инбаме лэзён. Ижкарлэн администрациез дорын: 11 часысен – «Семейный альбом» площадка. Мылкыд карисьёс шутэтскыны, ож вакытысь кырӟанъёсты кырӟаны, ожгарчиослэсь ӝуксэс веръяны, асьсэлэсь яке песятайзылэсь, пересь песятайзылэсь тусбуйзэ суреданы, синпельёс лэсьтонъя мастер-классъёсы пыриськыны быгатозы. «Открытый сад» скверын: 11 часысен 17 часозь – театр коллективъёслэн возьматонъёссы, Калашниковлэсь автоматсэ сэрттон-бичанъя турнир, ожгар ярмарка, «Живой плакат» стрит-арт. Максим Горький нимо гужем садын: 12 часысен – беговелъёсын адӟытон, Love Music студиысь артистъёслэн но «Раздолье» калык коллективлэн возьматонъёссы, карысь школаос куспын кылбур лыдӟонъя «История Победы» конкурс, «Шансон» радиоысь тужгес усто кырӟасьёсын «Песни Победы» концерт, анимацияя станциос но туспуктэм лэсьтон интыос, туспуктэмъёсын Вормон адӟытон, киужъёсын ярмарка но Ижкарлэн музеезлэн адӟытонэз. Иж тымет дурын: 13 часысен 17 часозь – егитъёслы «Победа. Память. Молодёжь» спорт площадка. Котькуд мылкыд карись стритболын, армрестлингын, бендрестлингын, автомат сэрттон-бичанын, штанга ӝутъянын кужымзэ мертаны, ГТО куронъёсты быдэстыны быгатоз. Сцена вылын «Виват, солдат!» концерт радъяськоз. 14 час 50 минутэ – вань мылкыд карисьёс «Рекорд Победы» акцие пыриськыны быгатозы. Туэ акцие пыриськисьёс 27 сюрс 28 пол отжимание лэсьтозы – ож бырем дырысен котькуд нунал понна. Со сяна, Ижкарысь дышетонъя огазеяськонъёслэн «Концерт мира» программазы, «Песни нашей Победы» концерт ортчозы. Удмуртиысь зоопаркын: 12 часысен – «Праздник с сединою на висках» программа, озьы ик ож вакытысь кырӟанъёсын «Весна 45-го года» концерт программа. «Магнит» гипермаркет дорын (Молодёжной урам, 107а): 15 часысен – «Весна сорок пятого» эктон площадка. 19 час 55 минутэ Ижкарын Минут ӵоже чус улон ялозы. 22 часын Иж тымет вадьсын праздниклы сӥзем салют гудыртоз Вормон нуналлы сӥзем ужанрадлык дасязы Ижкарысь музейёс но.  Удмуртиысь Кузебай Герд нимо Йӧскалык музейын: 9 часысен – «День Победы в арсенале» - атыкай музъемез гажан мылкыд пыӵатонъя программа. Музейысь «Победа ковалась в тылу» но «Треугольники судьбы» адӟытонъёсты учкыны, пӧртэм мастер-классъёсы пыриськыны луоз. Со сяна, татын Страйкболъя федерацилэн арми кухняез луоз но «Фронтовой Треугольник – Ангел веры» ӵектосэн тодматон ортчоз. Суредан устолыкъя удмурт элькун музейын: 10 часысен - атыкай музъемез гажан мылкыд пыӵатонъя «Под мирным небом» программа, нылпиослы но бадӟымъёслы творчествоя программа, Булат Окуджавалэн кырӟанъёсыныз но кылбуръёсыныз «Бери шинель, пошли домой…» концерт. Озьы ик оргалит вылын «Цвет Победы» панно лэсьтонэ но «Словарь войны» перформансэ пыриськыны луоз. М. Т. Калашников нимо музейын: 11 часысен –  семьяослы «Победный май на улице Бородина» шулдыръяськон, «10 Сталинских ударов» адӟытон. Озьы ик радиоуправляемой танкъёсын «Танковые бои» тактикая шудонэ но «Ижевск - Победный» квестэ пыриськыны луоз. Ижкарлэн музеяз: 11 но 13 часын – «Сто лет Василия Самарина» адӟытонъя «Бери шинель, пошли домой» экскурсия радъяськоз. Отын Быдӟым Атыкай оже пыриськем суредасьлэсь Василий Самаринлэсь ужъёссэ, туспуктэмъёссэ, данъетъёссэ но ужкагазъёссэ возьматозы.  Ватсалом, Вормон нуналэз пусъён радлыкен но ужрадъёсын рос-просгес тодматскыны луоз нимысьтыз .  Тегъёс: Ижкар Мерлык ВормонНунал БыдӟымАтыкайож  